rlitschk/wikidir huggingface dataset:
Sir V. S. Naipaul TC (* 17. August 1932 as Vidiadhar Surajprasad Naipaul in Chaguanas, Trinidad un Tobago; † 11. August 2018 in London) kreeg 2001 den Nobelpries för Literatur. Siet 1950 leev Naipaul in England. Naipaul sien indisch Vörfohren keemen as Verdragsarbeiter nah Trinidad, de gröttste Insel vun den hüdigen Inselstaat Trinidad un Tobago. In de eerst Levensjohren hett Naipaul bi de Familie vun sien Moder leevt. Eerst in dat Öller vun söss Johren hett he sien Vader Seepersad Naipaul (1906–1953) kennen lehrt, de in Port of Spain as Journalist bi den Trinidad Guardian arbeiten dee. Later hett sien Vader en Huus in Port of Spain köfft un kunn so de Familie weer tosommen bringen. De Geschichte vun sien Kindheit un de vun sien Vader hett Naipaul in den Roman Ein Haus für Mister Biswas verarbeit. 1950 gung Naipaul mit en Stipendium nah England un hett in Oxford studeert. Nah dat Studium hett he tonächst as free Mitarbeiter af Midden vun de 1950er-Johren bi de BBC arbeit; aber all en lütt Sett later hett he sück vull un ganz up sien Schrievertätigkeit konzentreert. Neben sien Romans is Naipaul bekannt för sien Erfohrensberichte ut verscheeden Gegenden un Kulturen vun de
Well (hoochdüütsch Welle) is en Dörp in de Gemeen Lox in’n Landkreis Cuxhoben, Neddersassen. Binnen de Gemeen Lox höört de Oort to de polietsche Oortschop Lanhusen. De Oort liggt in de Masch von de Ole Luun. Vondaag verlett de Luun in’n Süden von Well ehr oold Bedd un de Oort liggt nu an en doden Arm von de Luun. De Naveröörd sünd Wulsdörp in’n Noorden, Siedeworth in’n Noordoosten, Lox in’n Oosten, Ness in’n Süüdoosten, Fleest in’n Süüdwesten un Jührde, Lanhusen un de Stoteler Slüüs in’n Noordwesten. In de Franzosentied von 1810 bet 1814 hett de Oort to de Mairie Stotel in’n Kanton Bremerleh höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett bet 1779 to dat Amt Stotel tohöört un denn bet 1831 to dat Amt Stotel-Vieland. Von 1831 bet 1885 hett dat in de Amtsvaagdie Stotel von dat Amt Leh legen. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben. De Oort weer bet 1929 en egen Gemeen un is denn an de Gemeen Lanhusen kamen. De Gemeen Lanhusen is
Disse Artikel is man blots en Stubben. Du kannst Wikipedia helpen un em verbetern. Bregen oder Brägen (Mönsterländsk: Härn), up Latiensch cerebrum, ooldgreeksch ἐγκέφαλος (enképhalos, vun έν/en = in, un κεφαλή/Kephale = Kopp) warrt de Deel vun dat zentrale Nervensystem nömmt, de bi de Warveldeerter in’n Kopp liggen deit. In de Wetenschop vun de Anatomie heet he Encephalon. Schuult is de Bregen, vunwegen datt he in de Hollte vun den Schädel liggen deit. Um den Bregen to is Bregenhuut trocken. De Bregen sülms besteiht to’n gröttsten Deel ut Nervengeweev. Bi dat Foramen magnum geiht de Bregen over in dat Ruggenmark. Beide tohopen sünd dat Zentralnervensystem (ZNS). De Bregen is kumplex tohopen boot. Bi Minschen besteiht he ut en unbannige Tahl vun Nervenzellen (Neuronen). Dor gifft dat allerhand Milljarden vun. Elke Zell is verbunnen mit en ganze Reeg vun annere Neuronen, to’n Deel sünd dat en poor Dutz. Wohrschienlich gifft dat in’t ganze Universum nix, wat so kumplex tohopenboot is, as man de Bregen. De Bregen stüert un bestimmt, wat dat Leevwesen spöört, wie sik dat rögen kann un wie sik dat upföhren deit. Bovenhen hangt vun den Bregen dat Luftholen af, de Blooddruck, un ok de Temperatur vun’t Lief warrt
Erik Schinegger (* 19. Juni 1948 in Agsdorf, Kärnten) is en fröheren Skifohrer ut Österriek. Ünner den Naam Erika Schinegger weer he 1966 Weltmeesterin in’e Affohrt, vun wegen dat he as Deern opwussen weer un nich wüss, dat he vun’e Biologie her en Mann weer. Erika Schinegger weer bi de Alpine Skiweltmeisterschop 1966 in Portillo Weltmeesterin. An’n 28. Januar 1967 harr se in Saint-Gervais ok de Affohrt bi’n Alpinen Skiweltcup wunnen. Doch vör de Olympschen Spelen 1968 in Grenoble keem bi enen medizinischen Test rut, dat Schinegger en Mann weer. Bi em weren de Geslechtsdelen na binnen wussen un he harr sülvs nich wüsst, dat he en Mann weer. Dat warrt vun de Wetenschop Pseudohermaphroditismus nöömt. Schinegger hett sik denn opereren laten un sien Naam vun Erika na Erik ännert. He hett later denn heiradt un ene Dochter kregen. 1988 schreev he mit Marco Schenz dat Book Mein Sieg über mich. Der Mann, der Weltmeisterin wurde, in dat he sien Leven beschrieven dee. Hüüt hett he ene Skischool för Kinner in sienen Heimatoort Agsdorf in Kärnten.
Bossel (hoochdüütsch Borstel) is en lütten Oort in de Gemeen Stood in’n Landkreis Stood, Neddersassen. De Oort höört binnen de Gemeen to de polietsche Oortschop Bützfleet. Bossel liggt in de Masch von de Elv. Dat Water ut dat Rebeed flütt över Gravens in’n Bützfleter Kanaal un in de Bützfleter Süderelv. De Naveröörd sünd Barnkroog in’n Noorden, Kreuel un Abbenfleet mit Graueroort in’n Noordoosten, Bützfleet in’n Süden, Fleet in’n Westen un Depenbeek un Weth in’n Noordwesten. De Oort hett vör 1852 to dat Kaspelsgericht Bützfleet in dat Grevengericht Bützfleet tohöört, von 1852 bet 1859 to dat Amt Wischhoben un denn von 1859 bet 1885 to dat Amt Freeborg. Na 1885 weer dat in’n Kreis Keden un is 1932 Deel von’n Kreis Stood worrn. Bossel hett in dat 19. Johrhunnert to de Buurschop Fleet höört un later to de Gemeen Bützfleet. De Gemeen Bützfleet is an’n 1. Juli 1972 mit de Gemeenreform in Neddersassen Deel von de Gemeen Stood worrn. Bossel is evangeelsch-luthersch präägt un höört to dat Kaspel von de Nicolai-Kark in Bützfleet. För de Kathoolschen is de Hillig-Geist-Kark in Stood tostännig. För Bossel is de freewillige Füürwehr Bützfleet mit tostännig. An Bossel langs löppt de Landsstraat 111, de in’n Noordwesten
Wilhelm Stülten (* 26. November 1902 in Bützfleet; † 10. Februar 1972 in Stood) weer en düütschen Politiker von de Düütsche Partei (DP). Stülten is 1902 as Söhn von en Buur in Bützfleet boren. He weer dor von 1908 bet 1917 op de Volksschool un hett denn von 1917 bet 1920 in Olenbrook en Lehr as Detailkoopmann in de Textilbranche maakt. För dree Johr weer he denn op de Hannelsschool. Von 1920 bet 1924 hett he as koopmännschen Gehülp in Mekelborg un Pommern arbeidt un von 1924 bet 1935 sülvstännig as Enkelthannelskoopmann. Von 1935 af an hett he en Groothannel för Kort- un Poppeerworen in Stood bedreven. Stülten weer Maat von’n Vörstand von de Industrie- un Hannelskamer Stood. Ok bi’n Groothannelsbund Neddersassen in Hannover weer he in’n Vörstand. Nadem de Sozialistische Riekspartei 1952 verbaden worrn is, müss de Afornte Franz Kewer sien Mandaat in’n Landdag von Neddersassen afgeven. An’n 17. April 1953 is Stülten denn as Nafolger von Kewer in’n Landdag intagen un bet an dat Enn von de 2. Wahlperiood an’n 5. Mai 1955 Afornten bleven. He weer in de Frakschoon von de Nedderdüütsche Union, in de sik von 1951 bet 1955 CDU un DP tohoopslaten harrn. Barbara Simon:
De privat Columbia University tellt to de öldsten renommeertesten Universitäten vun de USA. De Universität is sogor öller as de USA sülvst. Se liggt in den Stadtdeel Morningside Heights vun den New Yorker Bezirk Manhattan. Se is Liddmaat vun de Ivy League un de Association of American Universities, en siet 1900 bestahn Verbund vun führen forschungsintensiver nordamerikaansch Universitäten. Columbia snitt regelmatig in Hoochschoolrankings ünner de teihn best Hoochschoolen vun den Welt af. To Tiet (Harvst 2014) sünd rund 30.000 Studenten inschreeven. Dat Motto vun de Universität is in lumine tuo videbimus lumen; so völ as: In dien Lucht söllt wie Lucht sehn. De Columbia University wurr an‘ 31. Oktober 1754 as King's College ünner königlichen Erlass vun König Georg II. grünnd. Se is de öldste Hoochschool in den Staat New York un de fievtöldste in den USA. Columbia gellt as en vun de ansehnsten Universitäten vun de Welt. In‘ Juli 1754 funn de eerste Vörlesung dör Samuel Johnson (1696–1772) in Huus statt, dat mit de Trinity Church verbunnen weer. Hüüd befind sück dor de ünnere Broadway in Manhattan. De Vörlesung wurr för acht Studenten hollen. 1767 kreeg dat King's College de Erloovnis, as eerste amerikaansch medizinische Hoochschool den Doktertitel in
De Islam is ene monotheistische Religion, de sik op den Koran grünnt, so as Mohammed em kunddoon hett. He is na dat Christendom mit 1,2 Milliarden Lüüd, de dor an glöven doot, de tweetgröttste Religion op de Eer. De Islam is mit Christendom un Judendom verwandt (Abrahamitsche Religionen). Moses un Jesus Christus warrt beid as Propheten ansehn, ok wenn Mohammed de gröttste ünner de Propheten is. Mohammed leev vun dat Johr 571 bet 632. Vun 610 an, as Gott sik em apenboort hett, hett Mohammed den Islam in de Welt dragen. Mit religiöse Övertügungskraft, aver ok mit Wapengewalt hebbt siene Nafolgers de Religion in Arabien, Persien, Noordafrika, de indoneeschen Eilannen un annerwegens utbreedt. Dat araabsche Woort Islām (إسلام) is en Verbalssubstantiv un kummt vun dat araabsche Verb aslama vun her, wat „overgeven“, „sik utlevern“, „sik hengeven“ bedüden deit. So heet Islaam denn „sik (unner Gott) bögen“, „sik (heel un deel) hengeven (an Gott)“ . En Minsch, de to den Islam tohören deit, warrt Moslem oder Muslim nömmt. Na de Grammatik is dat Woort „Moslem“ Partizip Aktiv to dat Verb aslama. An un for sik bedutt „Moslem“ : Een, de sik unner Gott bögen deit. De Mehrtahl vun Moslem is up
Stubbenhoff (hoochdüütsch Stubbenhof) is en lütten Oort in de Gemeen Stood in’n Landkreis Stood, Neddersassen. De ole Naam Stubbenhoff is vondaag kuum noch bekannt. De Oort liggt in de Masch von de Swing un weer bet in dat 20. Johrhunnert butendieks. Dat Water ut dat Rebeed flütt över de Ne’e Wettern in de Swing. De Öörd ümto sünd Stodersand in’n Noordoosten, Bassenfleet in’n Süüdoosten, Melau in’n Süden, Wöhrn un de Symphonie in’n Süüdwesten un Brunshusen in’n Noordwesten. De Oort hett vör 1852 to dat Kaspelsgericht Bützfleet in dat Grevengericht Bützfleet tohöört. Dör en Verordnung von’n 28. September 1852 is Stubbenhoff an dat Amt Jörk kamen. Na 1885 weer dat in’n Kreis Jörk, de 1932 Deel von’n Kreis Stood worrn is. Bet 1852 hett de Oort to de Gemeen Bützfleet tohöört un is denn in de Gemeen Twielenfleet wesselt. Twielenfleet hett den Oort an’n 1. Juli 1972 mit de Gemeenreform in Neddersassen an de Gemeen Stood afgeven. * as Brunshusen ** as Brunshüser Butendiek Stubbenhoff is evangeelsch-luthersch präägt un höört to dat Kaspel von de Wilhadi-Kark in Stood. För de Kathoolschen is de Hillig-Geist-Kark in Stood tostännig. Von Stubbenhoff loopt Straten över dat Swing-Sparrwark na Brunshusen in’n Noorden un in’n Süden
De Symphonie (hoochdüütsch Symphonie) is en lütten Oort bi Wöhrn in de Gemeen Hullern-Twielenfleet (Samtgemeen Lüh) in’n Landkreis Stood, Neddersassen. De Oort liggt direkt achtern Diek von de Swing an’n Westrand von Oolland. Dat Water ut dat Rebeed flütt över de Wöhrner Wettern na de Swing. De Öörd ümto sünd Hörn in’n Noorden, Melau un Wöhrn in’n Oosten, Speersoort in’n Süüdoosten, dat Oollanner Veerdel un de Soltdoorsvörstadt von Stood in’n Süüdwesten, Schölisch in’n Westen un de Hoff Brocklosenbossel in’n Noordwesten. De Symphonie weer en Gasthuus, dat vondaag aver dichtmaakt hett. Dat ole Gasthuus is denn ok för Montörkamern bruukt worrn. 2017 hett Manuel Nunez-Alvarez, de Geschäftsföhrer von Kurotec-KTS, de Gebüüd köfft. De Oort hett vör 1852 to de Hauptmannschop Hullern in dat Grevengericht Oolland tohöört un denn von 1852 bet 1885 to dat Amt Jörk. Na 1885 weer dat in’n Kreis Jörk, de 1932 Deel von’n Kreis Stood worrn is. De Oort hett von öllers bi de Gemeen Hullern mit bihöört, de an’n 1. Juli 1972 mit de Gemeenreform in Neddersassen Deel von de Gemeen Hullern-Twielenfleet worrn is. De Symphonie is evangeelsch-luthersch präägt un höört to dat Kaspel von de Wilhadi-Kark in Stood. För de Kathoolschen is de Hillig-Geist-Kark in
Symphonie betekent Sinfonie, en Orchesterwark, Symphonie, en düütsch-franzööschen Satellit, Symphonie, Oort in de Gemeen Hullern-Twielenfleet in’n Landkreis Stood, Neddersassen. Kiek ok bi: Symphony, Symfonie. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Masatoshi Koshiba (japaansch: 小柴 昌俊}}, Koshiba Masatoshi; * 19. September 1926 in Toyohashi, Aichi, Japan; † 12. November 2020) weer en japaansch Physiker, de 2002 mit den Nobelpries för Physik „för bahnbreekend Arbeiten in de Astrophysik, insbesünnere för den Nahwies vun kosmisch Neutrinos“ uttekent wurr. Koshiba hett an de Universität Tokio studeert. Nah den Afsluss 1951 fung he in Tokio mit sien Dokterarbeit an un is 1953 an de University of Rochester in Rochester, New York wesselt. 1955 kreeg he den Doktertitel (Ph.D.) för sien Arbeit över ultrahochenergetische Phänomene vun de Kosmische Strahlung. Koshiba wurr in‘ März 1970 to’n Perfesser an de Universität Tokio nömmt. Nah en Gastsemester an de Universität Hamborg 1987 is he an de Tōkai-Universität wesselt. Koshiba hett sück in de 1950er- un 60er-Johren mit de hochenergetischen Kosmisch Strahlung un de de dordör utlööst Wesselwirkungen in de bövere Atmosphäär befaat. Dat führ hüm in de 1970er-Johren to de Myonen- un Neutrinophysik as ok to de Deelkenphysik sülvst. Nah en Bedeeligen an JADE, en düütsch-japaansch Tosommenarbeit bi DESY in Hamborg, hett he den Kamiokande-Detektor to Nahwies vun de vun eenig Theorien postuleerten Protonenzerfalls konzipeert. Wiel disse Nahwies aber nich mögelk weer, hett he den Detektor to en Neutrinodetektor
Henry Robertson „Birdie“ Bowers (* 29. Juli 1883 in Greenock; † 29. März 1912, Ross-Schelfies, Antarktis) weer en britisch Polarforscher. He hett an de Terra-Nova-Expedition (1910–1913) ünner Robert Falcon Scott deelnommen. Bowers is gemeensam mit de veer anner Liddmaaten vun Scott sien Polgrupp up den Rückweg vun den geographisch Süüdpol to Dood kommen. Bowers wurr 1883 in Greenock in en Familie vun schottisch Oorsprung boren un vun sien Moder uptrucken, nahdem sien Vader in Rangun storven weer, as Bowers dree Johre old weer. Dat eerste Mal to See gung he as Kadett vun de Hannelsflotte, wo he HMS Worcester utbildt wurr un fiev Mal up de Loch Torridon um de Welt segeln. 1905 hüer he bi de Royal Indian Marine an, wurr bi den Deenst in Ceylon un Burma to’n Ünnerleutnant befördert un kommandeer en Kanonenboot up den Stroom Irrawaddy. Later dee he up de HMS Fox, wo he Wappensmuggel in‘ Persischen Golf bekämpen dee. Bowers is 1910 to de Terra-Nova-Expedition vun Robert Falcon Scott stött, nahdem he de Berichte vun Scott sien Discovery-Expedition un Ernest Shackleton sien Nimrod-Expedition leest harr. He harr kien vörhergahn Polarerfohren, wurr Scott aber von de sien Mentor un ehmalgen Präsidenten vun de Royal Geographical
Andrew Michael Spence (* 7. November 1943 in Montclair, New Jersey) is en US-amerikaansch Wertschapswetenschapler. Hüm wurr 2001 tosommen mit George Arthur Akerlof un Joseph Eugene Stiglitz den Nobelpries för Wertschapswetenschapen för hör Arbeiten över dat Verhältnis vun Informatschoon un Märkten, insbesünnere vun de Adverse Selektschoon tospraaken. He is in jung Johren mit sien Öllern nah Winnipeg in Kanada trucken, wo sien Vader arbeiten dee. He is to’n tweeten Mal verheiraadt un hett dree Kinner ut sien eerst Ehe. Spence is Perfesser an der Harvard University (Graduate School of Business), vörher weer he an de Stanford University (1990–1999). He is Mitbegrünner vun dat Enn‘ Oktober 2009 grünnd Institute for New Economic Thinking (INET), um nee Denkansätze för de Volkswertschaftslehre to entwickeln. Siet 1983 is he Liddmaat vun de American Academy of Arts and Sciences. 2005 kreeg he de Ehrendokterwürde vun de Hannelshoochschool Leipzig. Spence is de Vader vun de so nömmt „Job Market Signaling“-Theorie, de sück allgemeen mit dat Problem vun de asymmetrischen Informatschoon up den Arbeitsmarkt befaat. In‘ Speziellen geiht dat dorum, dat sück de Arbeitssökende (Agent) spezielle kostspelige Markmalen erwirbt, de relevante Informatschonen över sien Fähigkeiten, in Form vun Zertifikaten (Signals), an den Arbeitgever (Prinzipal) sennen. De Arbeitgever
Asel is en Stadtdeel vun Wittmund in Oostfreesland un liggt etwa 4 Kilometer vun de Karnstadt entfernt. Nah Jever hen bedrocht de Entfernung 7 Kilometer. De Herkunft vun den Oortsnaam is nich afsluutend to klären. Man vermoot en Herkunft ut Ase-lâ mit de Düüden „Gödderhain“ vermoot (ut Oltnedderdüütsch/Oltengelsch as, os „Gottheit“ un Oltfreesch/Oltnedderdüütsch lâ, lôh „Wald“, „Gehölz“). Dat Dörp wurr eerstmals in dat 12. Johrhunnert in en Oorkunn as Asla erwähnt, in dat 14. Johrhunnert denn ok as Asle un Azle. Eerst 1497 hett dat Dörp denn Asel heeten. An' 1. Juli 1972 wurr Asel in de Kreisstadt Wittmund ingleedert. Asel wurr luut Karkenböker un verscheeden anner Schriftstücke woll in dat fröh Hoochmiddelöller grünnd. In dat Johr 1124 wurr de Oortsdeel Klinge dat eerste Mal erwähnt un de Kark in dat 13. Johrhunnert. Dat is aber antonehmen, dat de Kark en Vörgängerbau harr. 1684 wurr vun Balthasar Arend överleefert, dat dat Dörp Asel vun den Aseler Warf (ok Basel) to de jetzig Laag verleggt wurrn is. De Grund weer, dat de nee Oort höhger leeg un so en beteren Schuul för Flooten beeden dee. Todem söllt in Asel inst twee Borgen stahn hemm: In Klinge en Waterborg un in Dohusen
Anatoli Nikolajewitsch Beresowoi (russisch: Анатолий Николаевич Березовой); * 11. April 1942 in Enem, Autonome Republik Adygeja, Russische SFSR; † 20. September 2014 in Moskau) weer en sowjeetsch Kosmonaut. De Oberst vun de sowjeetschen Luftstrietkräfte hett en Feernstudium an de Akademie vun de Luftstrietkräfte afslooten. An' 27. April 1970 wurr Beresowoi as Kosmonaut utwählt. Bit 1972 hett he de Grundutbillen maakt, dornah wurr he den Ruumgleiter Spiral towiest, de aber nie nich to'n Insatz keem. Enn' 1974 traineer he för en Floog to de Ruumstatschoon Saljut 4, wessel aber Anfang 1975 to de Utbillensgrupp för de militärisch Ruumstatschoon Saljut 5 (Almas 3), wo hüm as Bordingenieur Michail Lisun todeelt wurr. Beresowoi un Lisun weern Ünnerstüttensmannschap för de Missionen Sojus 21 un Sojus 23, as ok Ersatzmannschap vun Sojus 24, dornah geev dat kien wiedere Flüüg to de Ruumstatschoon Saljut 5. Beresowoi un Lisun hemm denn för wiedere Missionen in en militärisch Ruumstatschoon traineert. Van 1979 bit 1981 wurr Beresowoi as Kommandant för dat TKS-Ruumschipp utbild. Dat weer wesentlich grötter as dat Sojus-Ruumschipp un sull för Mannschaps- un Materialtransporte to Ruumstatschonen insett wurrn. Een Floog to en Almas-Statschoon harr in' Januar 1981 stattfinnen kunnt, aber dat Almas-Programm wurr afseggt un dorför weern
Riccardo Giacconi (* 6. Oktober 1931 in Genua; † 9. Dezember 2018 in San Diego, Kalifornien) weer en italieensch-amerikaansch Astrophysiker, de 2002 mit den Nobelpries för Physik „för bahnbreekend Arbeiten in de Astrophysik, de to dat Opdecken vun kosmisch Röntgenborns führt hemm“ uttekent wurr. Riccardo Giacconi wurr an‘ 6. Oktober 1931 as eenzig Kind vun Antonio Giacconi, de en lütten Bedriev führen dee, un sien Fru Elsa Canni Giacconi, en Mathematik- un Physikböverstuufenlehrerin, boren. Sien Öllern wurrn schett, as he acht Johr olt weer. He is denn bi sien Moder in Mailand upwussen. Nah sien Afsluss as Dokter 1954 an de Universität vun Mailand kreeg he dor en Anstellung as Assistenzperfesser för Physik. 1956 wessel he an de Universität vun Indiana in Bloomington un 1958 an de Princeton University in Princeton. 1959 is he in de American Science & Engineering Inc. in Cambridge (Massachusetts) (AS&E) intreeden, en Firma, de vun Bruno Rossi grünnd wurrn weer, um mit staatlich Mitteln Forschung un Entwicklung to bedrieven. He wurr 1966 in dat Direktorium upnommen un weer af 1969 Viezpräsident. 1973 wessel he as stellvertreeden Direkter an de Afdeelen för Hochenergieastrophysik vun dat Harvard-Smithsonian Center for Astrophysics in Cambridge un kreeg en Professur för
Clünner (hoochdüütsch Clünder) is en lütten Oort in de Gemeen Horß (Samtgemeen Söttmer) in’n Landkreis Rodenborg, Neddersassen. Dat Water ut dat Rebeed flütt över’n Clünnersbeek na de Wiest hen af. De Naveröörd sünd Bokel in’n Noordoosten, Mulmshoorn in’n Oosten, Höperhöben in’n Süüdoosten, Sleßel in’n Süden, Bittst in’n Süüdwesten, Horß in’n Westen un Narbn in’n Noordwesten. In de Franzosentied von 1810 bet 1814 hett de Oort to de Mairie Horß in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1859 to de Huusvaagdie Otterbarg in dat Amt Otterbarg tohöört un denn von 1859 bet 1885 to dat Amt Rodenborg. Na 1885 weer dat in’n Kreis Rodenborg, de 1977 mit’n Landkreis Bremervöör tohoopgahn is un den hüdigen Landkreis Rodenborg billt hett. De Oort hett von öllers to Horß tohöört. De Gemeen Horß is an’n 1. März 1974 mit de Gemeenreform in Neddersassen noch düüdlich grötter worrn. Clünner is evangeelsch-luthersch präägt un höört to dat Kaspel von de Johannes-de-Döper-Kark in Horß. Düsse Kark is 1963 boot un 1989 as Karkengemeen egenstännig worrn. Vörher hett Clünner to dat Kaspel von de Georg-Kark
Bittst (hoochdüütsch Bittstedt) is en lütten Oort in de Gemeen Reeßen (Samtgemeen Söttmer) in’n Landkreis Rodenborg, Neddersassen. In’n Süüdoosten von’n Oort flütt de Wiest langs. De Naveröörd sünd Horß in’n Noorden, Clünner un Mulmshoorn in’n Noordoosten, Höperhöben, Sleßel un Platenhoff in’n Süüdoosten, Clüversbossel un Reeßen in’n Süüdwesten, Taaken in’n Westen un Stapel in’n Noordwesten. In de Franzosentied von 1810 bet 1814 hett de Oort to de Mairie Horß in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1859 to de Huusvaagdie Otterbarg in dat Amt Otterbarg tohöört un denn von 1859 bet 1885 to dat Amt Rodenborg. Na 1885 weer dat in’n Kreis Rodenborg, de 1977 mit’n Landkreis Bremervöör tohoopgahn is un den hüdigen Landkreis Rodenborg billt hett. De Oort höört von öllers bi de Gemeen Taaken mit bi. De Gemeen Taaken is an’n 1. März 1974 mit de Gemeenreform in Neddersassen Deel von de Gemeen Reeßen worrn. Bittst is evangeelsch-luthersch präägt un höört to dat Kaspel von de Johannes-de-Döper-Kark in Horß. Düsse Kark is 1963 boot un 1989 as Karkengemeen egenstännig worrn. Vörher hett Bittst to dat
Lütt Söttmer (hoochdüütsch Klein Sottrum) is en Dörp in de Gemeen Söttmer (Samtgemeen Söttmer) in’n Landkreis Rodenborg, Neddersassen. Fröher weren Lütt Söttmer un Groot Söttmer polietsch twee Öörd, vondaag sünd se aver to een Dörp tohoopslaten. Dat Dörp liggt op dat rechte Över von de Wiest. Op dat linke Över liggt Groot Söttmer. De Naveröörd sünd Clüversbossel in’n Noorden, Sleßel in’n Noordoosten, Jeerhoff in’n Oosten, Hassendörp in’n Süüdoosten, Groot Söttmer in’n Süden, Barkhoff un Stuckenbossel in’n Süüdwesten un Eckstever un Reeßen in’n Noordwesten. Üm den Oort Söttmer geev dat jümmer wedder Stried twüschen dat Hoogstift Veern un dat Arzstift Bremen. Dat hett dorto föhrt, dat de Oort langs de Wiest opdeelt weer. Lütt Söttmer hett to dat Amt Otterbarg in dat Arzstift Bremen höört un Groot Söttmer to dat Amt Rodenborg in dat Hoogstift Veern. In’n Eersten Weltkrieg sünd 15 Soldaten ut Lütt Söttmer fullen oder vermisst. In de Franzosentied von 1810 bet 1814 hett de Oort to de Mairie Horß in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1859 to de Huusvaagdie Otterbarg in dat Amt